b'\n_START_ARTICLE_\nVaris\n_START_SECTION_\nCharakteristikos\n_START_PARAGRAPH_\nVaris\xc2\xa0\xe2\x80\x93 grynuoli\xc5\xb3 klas\xc4\x97s mineralas. Gamtoje randamas varis turi gele\xc5\xbeies, sidabro, re\xc4\x8diau aukso priemai\xc5\xa1\xc5\xb3. Kristalai kubin\xc4\x97s singonijos, kub\xc5\xb3, rombini\xc5\xb3 dodekaedr\xc5\xb3 ir oktaedr\xc5\xb3 formos. Varis da\xc5\xbeniausiai sudaro dendritus, plok\xc5\xa1teli\xc5\xb3, lapeli\xc5\xb3, vielos pavidalo agregatus, konkrecijas. Blizgesys metalinis. Daugiausia susidaro hidrotermin\xc4\x97mis ir egzogenin\xc4\x97mis s\xc4\x85lygomis. Randamas sulfidin\xc4\x97se ir kitose vario r\xc5\xabdose Rusijoje, Kazachstane, JAV, \xc4\x8cil\xc4\x97je, PAR._NEWLINE_Varis yra raudonai rusvas, plona pl\xc4\x97vel\xc4\x97\xc2\xa0\xe2\x80\x93 \xc5\xbealsvai melsva. Lydymosi temperat\xc5\xabra 1083\xc2\xa0\xc2\xb0C, virimo 2360\xc2\xa0\xc2\xb0C. Yra mink\xc5\xa1tas (kietumas pagal Brinel\xc4\xaf HB 35), kalus. Geras \xc5\xa1ilumos ir elektros laidininkas: elektrin\xc4\x97 var\xc5\xbea 1,68-10\xe2\x81\xbb\xe2\x81\xb8 \xce\xa9\xc2\xb7m (didesn\xc4\xaf elektrin\xc4\xaf laidum\xc4\x85 turi tik sidabras), specifinis \xc5\xa1iluminis laidumas 394,28 W/m\xc2\xb7K. Chemi\xc5\xa1kai nelabai aktyvus. Sausame ore beveik nesikei\xc4\x8dia, dr\xc4\x97gname apsitraukia patina\xc2\xa0\xe2\x80\x93 \xc5\xbealia bazinio vario karbonato danga. Kaitinamas ore, sudaro vario oksidus. Varis lengvai jungiasi su halogenais, siera ir selenu. Tirpsta azoto ir koncentruotoje sieros r\xc5\xabg\xc5\xa1tyje. Reaguodamas su cianidais arba amoniaku, sudaro kompleksinius junginius._NEWLINE_Varis gaunamas, pirometalurgijos b\xc5\xabdu perdirbant sulfidines vario r\xc5\xabdas. Sulfidinis vario koncentratas (jame yra 12\xe2\x80\x9345\xc2\xa0% vario, 20\xe2\x80\x9340\xc2\xa0% sieros ir 10\xe2\x80\x9335\xc2\xa0% gele\xc5\xbeies) lydomas \xc5\xa1achtin\xc4\x97je krosnyje 800\xe2\x80\x931400\xc2\xa0\xc2\xb0C temperat\xc5\xabroje, vario \xc5\xa1teinas atskiriamas nuo \xc5\xa1lako ir oksiduojamas deguonimi\xc2\xa0\xe2\x80\x93 gaunamas juodasis varis, turintis 97,5\xe2\x80\x9399\xc2\xa0% vario. Gryninamas elektrocheminiu rafinavimu._NEWLINE_Randamas ir grynuoli\xc5\xb3 forma, tod\xc4\x97l manoma, kad tai buvo pirmasis \xc5\xbemoni\xc5\xb3 naudotas metalas, nes randama varini\xc5\xb3 \xc4\xafranki\xc5\xb3 i\xc5\xa1 8700\xc2\xa0m. pr. m. e.\n_START_SECTION_\nPanaudojimas\n_START_PARAGRAPH_\nDaugiau kaip 50\xc2\xa0% vario suvartojama elektrotechnikos pramon\xc4\x97je (folija, laidai, kabeliai, elektriniai kontaktai, i\xc5\xa1 vario daromos \xc5\xa1aldytuv\xc5\xb3, \xc5\xa1ilumokai\xc4\x8di\xc5\xb3, vakuumini\xc5\xb3 prietais\xc5\xb3 detal\xc4\x97s (geras \xc5\xa1ilumos laidininkas, atsparus korozijai)). Varis vartojamas papuo\xc5\xa1alams gaminti ir dekoratyvinei apdailai. Vario junginiai vartojami pigment\xc5\xb3, insekticid\xc5\xb3, mikrotr\xc4\x85\xc5\xa1\xc5\xb3, katalizatori\xc5\xb3 gamyboje. Pagal vartojim\xc4\x85 varis yra tre\xc4\x8dias metalas (po gele\xc5\xbeies ir aliuminio).\n_START_SECTION_\nBiologin\xc4\x97 reik\xc5\xa1m\xc4\x97\n_START_PARAGRAPH_\nVaris yra b\xc5\xabtinas daugelio organizm\xc5\xb3, tarp j\xc5\xb3 ir \xc5\xbemoni\xc5\xb3, gyvybin\xc4\x97ms funkcijoms. Kaip ir gele\xc5\xbeis, varis prisideda prie raudon\xc5\xb3j\xc5\xb3 kraujo k\xc5\xabneli\xc5\xb3 gamybos ir kraujotakos sistemos, nerv\xc5\xb3, imunin\xc4\x97s sistemos ir kaul\xc5\xb3 formavimosi. Augalai ima j\xc4\xaf i\xc5\xa1 dirvo\xc5\xbeemio, \xc5\xbemogus ir gyv\xc5\xabnai gauna su maistu._NEWLINE_\xc5\xbdmogui per par\xc4\x85 reikia ~0,9-2\xc2\xa0mg vario. Daug vario turi ank\xc5\xa1tini\xc5\xb3 \xc5\xa1eimos augalai, burok\xc4\x97liai, lapin\xc4\x97s dar\xc5\xbeov\xc4\x97s, j\xc5\xabros g\xc4\x97ryb\xc4\x97s, rie\xc5\xa1utai. L\xc4\x85stel\xc4\x97se varis jungiasi su baltymais, kai kuriomis organin\xc4\x97mis r\xc5\xabg\xc5\xa1timis, yra kai kuri\xc5\xb3 ferment\xc5\xb3, hemocianino, hemokupreino, nukleoproteid\xc5\xb3 komponentas, svarbus oksidacijai ir redukcijai, deguonies apykaitai, skatina kraujodar\xc4\x85 kaul\xc5\xb3 \xc4\x8diulpuose. D\xc4\x97l vario stokos varpiniai augalai serga chloroze, d\xc5\xbei\xc5\xabsta vaismed\xc5\xbei\xc5\xb3 \xc5\xa1ak\xc5\xb3 vir\xc5\xa1\xc5\xabn\xc4\x97s, ma\xc5\xbe\xc4\x97ja augal\xc5\xb3 atsparumas \xc5\xa1al\xc4\x8diui, \xc5\xbemogaus ir gyv\xc5\xabn\xc5\xb3 organizme sutrinka gele\xc5\xbeies apykaita, kai kurios kitos fiziologin\xc4\x97s funkcijos. Didel\xc4\x97s vario doz\xc4\x97s stuburiniams gyv\xc5\xabnams sukelia viduriavim\xc4\x85, sutrikdo kv\xc4\x97pavim\xc4\x85, \xc5\xa1irdies, kepen\xc5\xb3 darb\xc4\x85, sukelia anemij\xc4\x85.'